बरेली। वरिष्ठ संवाददाता। ठंड बढ़ी तो सभासदों को भी गरीबों की चिंता बढ़ने लगी। अलाव जलाने की मांग को लेकर दो सभासदों ने अपने समर्थकों के साथ नगर आयुक्त के आवास पर दो घंटे तक जमकर हंगामा किया। नारेबाजी के बाद दोनों सभासद वहीं अर्धनग्न होकर धरने पर बैठ गए। नगर आयुक्त की गैरमौजूदगी में पहले पुलिस ने उन्हें समझाने की कोशिश की और फिर सिटी मजिस्ट्रेट ने, पर सभासद नहीं माने। नगर आयुक्त ने एक्सईएन सतीश कुमार को सभासदों से वार्ता करने के लिए भेजा लेकिन वह नगर आयुक्त के आने तक धरने से उठने को तैयार नहीं हुए।